

ประกาศอธิบดีกรมสรรพากร

(ฉบับที่  47)

**เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีอากร**

**สำหรับกิจการของวิสาหกิจเพื่อสังคมและบุคคลซึ่งสนับสนุนกิจการของวิสาหกิจเพื่อสังคม**

อาศัยอำนาจตามความในมาตรา 5 วรรคหนึ่ง มาตรา 6 วรรคสอง มาตรา 7 มาตรา 10 (3)  
และมาตรา 11 วรรคหนึ่ง แห่งพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 735) พ.ศ. 2564 อธิบดีกรมสรรพากรกำหนดหลักเกณฑ์ วิธีการ และเงื่อนไข  
เพื่อการยกเว้นภาษีอากร สำหรับกิจการของวิสาหกิจเพื่อสังคมและบุคคลซึ่งสนับสนุนกิจการของวิสาหกิจเพื่อสังคม ดังต่อไปนี้

ข้อ 1 ให้เพิ่มความต่อไปเป็น (6) ของข้อ 3 ของประกาศอธิบดีกรมสรรพากร (ฉบับที่ 38) เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีอากร สำหรับกิจการของวิสาหกิจ  
เพื่อสังคมและบุคคลซึ่งสนับสนุนกิจการของวิสาหกิจเพื่อสังคม ลงวันที่ 27 ธันวาคม พ.ศ. 2564

“(6) การโอนทรัพย์สินที่วิสาหกิจเพื่อสังคมมีไว้ในการประกอบกิจการโดยมีค่าตอบแทน และนำค่าตอบแทนอันเกิดจากการโอนทรัพย์สินนั้นทั้งหมดไปใช้ในกิจการของตน”

ข้อ 2 ให้เพิ่มความต่อไปนี้เป็นข้อ 11/1 ของประกาศอธิบดีกรมสรรพากร (ฉบับที่ 38)เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีอากร สำหรับกิจการของวิสาหกิจ  
เพื่อสังคมและบุคคลซึ่งสนับสนุนกิจการของวิสาหกิจเพื่อสังคม ลงวันที่ 27 ธันวาคม พ.ศ. 2564

“ข้อ 11/1 วิสาหกิจเพื่อสังคมที่ได้จดแจ้งต่ออธิบดีกรมสรรพากรตามข้อ 1 หากต่อมา  
มีการเปลี่ยนแปลงประเภทของวิสาหกิจเพื่อสังคมหรือมีการเปลี่ยนแปลงข้อมูลสำคัญของวิสาหกิจเพื่อสังคมให้วิสาหกิจเพื่อสังคมนั้นยื่นคำขอแจ้งเปลี่ยนแปลงประเภทหรือข้อมูลสำคัญของวิสาหกิจเพื่อสังคม  
(ว.ส.1.1) ผ่านระบบอิเล็กทรอนิกส์ทางเว็บไซต์ของกรมสรรพากร http://www.rd.go.th ภายในวันสุดท้ายของรอบระยะเวลาบัญชีที่มีการเปลี่ยนแปลงหรือภายในหนึ่งร้อยแปดสิบวันนับแต่วันที่มีการเปลี่ยนแปลง แล้วแต่วันใดจะเป็นวันหลัง

ข้อมูลสำคัญของวิสาหกิจเพื่อสังคมตามวรรคหนึ่ง หมายถึงรายการดังต่อไปนี้

1. รายชื่อผู้ถือหุ้นและสัดส่วนการถือหุ้น
2. ชื่อผู้มีอำนาจลงนาม เฉพาะกรณีที่มีการเปลี่ยนแปลงประเภทของวิสาหกิจเพื่อสังคมหรือรายชื่อผู้ถือหุ้นและสัดส่วนการถือหุ้น

/ ในกรณี ...

ในกรณีที่การเปลี่ยนแปลงประเภทของวิสาหกิจเพื่อสังคมหรือการเปลี่ยนแปลงข้อมูลสำคัญของวิสาหกิจเพื่อสังคมตามวรรคสองเกิดขึ้นก่อนวันที่ 1 มกราคม พ.ศ. 2566 ให้ยื่นคำขอแจ้งเปลี่ยนแปลงประเภทหรือข้อมูลสำคัญของวิสาหกิจเพื่อสังคม (ว.ส.1.1) ภายในวันสุดท้ายของ  
รอบระยะเวลาบัญชีที่มีวันเริ่มต้นของรอบระยะเวลาบัญชีที่เริ่มในหรือหลังวันที่ 1 มกราคม พ.ศ. 2566”  
 ข้อ 3 ประกาศนี้ให้ใช้บังคับตั้งแต่วันที่ที่ลงในประกาศนี้เป็นต้นไป เว้นแต่กรณีตามข้อ 1  
ให้ใช้บังคับตั้งแต่วันที่ 9 พฤศจิกายน พ.ศ. 2564 เป็นต้นไป

ประกาศ ณ วันที่  28  ธันวาคม  พ.ศ. ๒๕65

ลวรณ แสงสนิท

(นายลวรณ แสงสนิท)

อธิบดีกรมสรรพากร